Talous- ja sosiaalikomitean lausunto aiheesta "Komission tiedonanto neuvostolle ja Euroopan parlamentille: Yhteisön strategia henkilöautojen hiilidioksidipäästöjen vähentämiseksi ja polttoaineen taloudellisuuden parantamiseksi"



Virallinen lehti nro C 089 , 19/03/1997 s. 0008



Talous- ja sosiaalikomitean lausunto aiheesta "Komission tiedonanto neuvostolle ja Euroopan parlamentille: Yhteisön strategia henkilöautojen hiilidioksidipäästöjen vähentämiseksi ja polttoaineen taloudellisuuden parantamiseksi" (97/C 89/04) Komissio päätti 7. toukokuuta 1996 Euroopan yhteisön perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta tiedonannosta. Asian valmistelusta vastannut teollisuus-, kauppa-, käsiteollisuus- ja palvelujaosto antoi lausuntonsa tammikuun 8. päivänä 1997. Esittelijänä oli José Gafo-Fernández. Talous- ja sosiaalikomitea hyväksyi 342. täysistunnossaan tammikuun 29. päivänä 1997 seuraavan lausunnon. Äänestyksessä annettiin 80 ääntä puolesta, 5 vastaan, ja 4 pidättyi äänestämästä. 1. Johdanto 1.1. Tällä tiedonannolla komissio pyrkii luomaan ajallisesti rajoitettuihin toimiin ja suosituksiin perustuvan strategian henkilöautojen polttoaineenkulutuksen ja sen myötä hiilidioksidipäästöjen vähentämiseksi. Tämä kuuluu YK:n ympäristö- ja kehityskonferenssissa Rio de Janeirossa vuonna 1992 ja Berliinissä vuonna 1995 hyväksyttyihin velvoitteisiin. 1.2. Strategia perustuu pyrkimykseen vähentää uusien autojen keskikulutus normaalioloissa vuoteen 2005 mennessä bensiinimoottorien osalta 5 litraan / 100 km ja dieselmoottorien osalta 4,5 litraan / 100 km. Ympäristöasioiden ministerineuvosto vahvisti tämän strategian antamalla sille kesäkuun 1996 kokouksessaan tukensa. 1.3. Komissio ottaa asiakirjassaan huomioon tämän toimen muut seuraukset. Niistä voidaan mainita: polttoainesäästöjen yhteydessä myös muiden hiilidioksidiin liittyvien saasteiden, kuten typen oksidien, hiilimonoksidin eli hään sekä hiilivety- ja hiukkaspäästöjen väheneminen, melutason aleneminen, mahdolliset kielteiset vaikutukset ajoneuvojen turvallisuuteen, pienempi riippuvuus tuontienergiasta, tarve nopeuttaa uuden tekniikan ja uusien materiaalien käyttöönottoa autoteollisuudessa polttoainetehokkuuden saavuttamiseksi. 1.4. Tavoitteiden saavuttamiseksi komissio ehdottaa erityisesti seuraavia toimia: valikoiva ajoneuvoverotus (ostoon liittyvä verotus, vuosittainen ajoneuvovero ja polttoainevero), vapaaehtoiset sopimukset ajoneuvoteollisuuden (valmistajien ja maahantuojien) kanssa uusien autojen polttoainekulutuksen asteittaisesta vähentämisestä, TTK-toiminnan tehostaminen erityisesti komission perustaman Tulevaisuuden auton erityisryhmän avulla osana IV puiteohjelmaa, autojen polttoaineenkulutuksen taloudellisuusmerkinnät uusien ostajien "kestävien valintojen" helpottamiseksi. 2. Yleistä 2.1. Komitea kannattaa komission aloitetta. Se noudattaa "kestävän kasvun" yleistä filosofiaa, joka perustuu tässä tapauksessa järkiperäiseen energiankäyttöön ja julkista liikennettä suosivaan liikennepolitiikkaan (). 2.2. Komission strategia perustuu toimiin, jotka kohdistuvat yhteen liikenteen hiilidioksidipäästöjä määräävistä muuttujista: uusiin ajoneuvoihin. On kuitenkin olemassa muitakin keinoja kuten parempi liikennesuunnittelu, julkisen liikenteen käytön tehostaminen ja itse liikkumistarpeiden optimointi, joita ei tiedonannossa mainita. 2.3. Talous- ja sosiaalikomitea kaipaa viittauksia muihin asiaan liittyviin ja komission itsensä hyväksymiin asiakirjoihin, kuten vihreisiin kirjoihin liikenteestä ja oikeudenmukaisesta liikenteen hinnoittelusta tai "Auto-öljy"-ohjelman tuloksiin perustuviin direktiiviehdotuksiin (). 2.4. Komitea on tyytyväinen siihen, ettei komissio keskity strategiassaan pelkästään verotoimiin, jotka vievät asiakirjasta suuren osan, vaan kuten komission edustajat ovat komitean kokouksissa toistaneet, niitä pyritään täydentämään tasapainoisesti, vapaaehtoissopimuksiin ja tekniseen kehitykseen liittyvillä muilla toimilla (). 2.5. Komission tiedonannon 25 kohdan ehdotus, jossa polttoaineverotuksen kiristämistä pidetään polttoainetehokkuuden kannalta välttämättömänä, sisältää hankalia kohtia. Komitean mielestä teollisuutta verotetaan jo nykyisin ankarasti, mutta kyseisten verojen uudelleenjärjestely ympäristön kannalta suotuisalla tavalla on kuitenkin mahdollista. 2.6. Komitea on komission kanssa samaa mieltä siitä, etteivät kuluttajat aina käytä autojaan asianmukaisesti. Esimerkiksi "kimppakyydit" (so. ryhmä henkilöitä tekee työmatkansa yhdellä autolla) eivät toistaiseksi ole saavuttaneet menestystä. Myös yritysten on kiinnitettävä enemmän huomiota työntekijöidensä työmatkoihin. Jokapäiväisten liikenneruuhkien lisääntymisen takia ongelmaan on tarpeen löytää ratkaisuja. 2.7. Samoin autoille ja kuorma-autoille ei usein ole vaihtoehtoa, koska maanteiden ja rautateiden julkinen henkilöliikenne sekä rautateiden rahtiliikenne eivät ole kovin kehittyneitä. Neuvoston ja jäsenvaltioiden tulee laatia suunnitelma rautatieliikenteen saattamiseksi muiden liikennemuotojen tasalle. Aikaa ei ole hukattavaksi. 2.8. Perussopimusten edellyttämä yksimielisyys verokysymyksissä sekä läheisyysperiaatteen soveltaminen kansallisella ja paikallisella tasolla (eräissä tapauksissa tieveron tulot menevät paikallisviranomaisille) vaikeuttavat yksinomaan yhteisön tasolla laaditun verostrategian toteuttamista. Kilpailuvääristymien estämiseksi tulisi harkita polttoaineen veroasteen vähimmäistason korottamista. 2.9. Tämän vuoksi komitea suosittaa verostrategiaa, joka perustuu seuraaviin elementteihin: autoon ja sen käyttöön kohdistuva verorasitus pidetään nykyisellä tasolla muuttamalla tarvittaessa verotuksen rakennetta ympäristönsuojelun eduksi, hyväksytään puitedirektiivimuotoinen säädös strategian toteuttamiseksi jättäen kuitenkin jäsenvaltioille yleistavoitteiden rajoissa laaja vapaus sen soveltamisessa, tutkitaan myös syvällisemmin strategian vaikutuksia kulutuskäyttäytymiseen ja laaditaan kuluttajille koulutusohjelmia, jotka edistävät sopivimman kulkuneuvon valintaa sekä tietoisuutta sen käytön ympäristövaikutuksista, suositetaan tämän yleisen autoverotusta koskevan yhteisöaloitteen puitteissa varsinkin auton valintaan liittyvän verotuksen suhteen (rekisteröintiverot, tie- ja ajoneuvoverot) valikoivia verokannustimia, jotka ovat sopusoinnussa sisämarkkinoiden sekä kansallisella tasolla verotuksen neutraaliuden periaatteen kanssa. 2.10. Komitea painottaa, että tämän strategian keskeisenä tavoitteena tulee olla avoimen ja julkisen tiedon sekä asianmukaisten verokannustimien avulla edistää sitä, että kuluttajat valitsevat vapaaehtoisesti autoja, joiden hiilidioksidipäästöt ovat matalimmat. 2.11. Komitea katsoo, että verotustoimien ohella on hyvä pyrkiä Euroopan autoteollisuuden ja autojen maahantuojien kanssa tehtävään vapaaehtoissopimukseen hiilidioksidipäästöjen vähentämistavoitteiden saavuttamiseksi ajoneuvojen tehokkuutta parantamalla. Sopimuksessa tulisi toteuttaa seuraavat seikat: tavoitteissa tulee ottaa huomioon tekninen toteutettavuus ja siihen liittyvät taloudelliset vaikutukset (mallin saatavuus, yleisön hyväksyntä, vientimahdollisuudet); tämän avulla olisi mahdollista saavuttaa ehdotetut vähennykset (keskimäärin 25 %) polttoaineen kulutuksessa kaikki nykyiset markkina-alueet yhteen laskien, laaditaan tarkka aikataulu, jonka avulla kulutustavoitteet voidaan toteuttaa mahdollisimman lyhyessä ajassa ottaen huomioon tekniset näkökohdat, perustetaan riippumaton valvontajärjestelmä arvioimaan sekä vapaaehtoissopimusten noudattamista että uusien ajoneuvojen tehokkuudessa saavutettua edistystä ja autokannan uusiutumisnopeutta, lähennetään "tulevaisuuden auton" erityisryhmää ja alan teollisuutta toisiinsa ja asetetaan ryhmän yhdeksi ensisijaiseksi päämääräksi kulutustavoitteiden saavuttaminen, arvioidaan tämän strategian yhteensopivuus sekä Euroopan unionin että WTO:n kilpailusääntöjen kanssa, sisällytetään vapaaehtoissopimuksiin merkintöihin liittyvät tärkeät näkökohdat vertailutietojen parantamiseksi ja valintojen helpottamiseksi tuleville käyttäjille. 2.12. Jos vapaaehtoissopimuksia ei noudateta asianmukaisesti, komission tulee luoda lainsäädäntökehys, jolla tässä strategiassa suunnitellut toimet muutetaan pakollisiksi. Bryssel, 29. tammikuuta 1997. Talous- ja sosiaalikomitean puheenjohtaja Tom JENKINS () TSK:n lausunto, EYVL N:o C 153, 28.5.1996 () Valkoinen kirja Strategia yhteisön rautateiden elvyttämiseksi COM(96) 421 final; Lausunto CES 1261/96, 28.11.1996; Ehdotus Euroopan parlamentin ja neuvoston direktiiviksi bensiinin ja dieselöljyn laadusta ja neuvoston direktiivin 93/12/ETY muuttamisesta sekä Ehdotus Euroopan parlamentin ja neuvoston direktiiviksi moottoriajoneuvojen pakokaasujen vastaisista toimista sekä neuvoston direktiivien 70/156/ETY ja 70/220/ETY muuttamisesta COM(96) 248 final. () TSK:n lausunto, EYVL N:o C 174, 17.6.1996